ศูนย์วิจัยกสิกรฯ คาดกนง.ตรึงดอกเบี้ย
ศูนย์วิจัยกสิกรฯ คาดกนง.ตรึงดอกเบี้ยนโยบาย รับความเสี่ยงปัจจัยภายใน-ภายนอกที่เพิ่มขึ้น
14 ต.ค. 2554

ศูนย์วิจัยกสิกรฯ คาดกนง.ตรึงดอกเบี้ยนโยบาย รับความเสี่ยงปัจจัยภายใน-ภายนอกที่เพิ่มขึ้น
ศูนย์วิจัยกสิกรไทย ประเมินว่า คณะกรรมการนโยบายการเงิน (กนง.) จะมีมติคงอัตราดอกเบี้ยนโยบาย ในการประชุมวันที่ 19 ต.ค. นี้ เอาไว้ที่ 3.50% เพื่อรักษาเสถียรภาพทางเศรษฐกิจในระยะยาว  โดยคาดว่า กนง.จะให้น้ำหนักกับความเสี่ยงเศรษฐกิจทั้งภายในและภายนอกประเทศที่เพิ่มขึ้น ทั้งจากผลกระทบจากปัญหาอุทกภัยครั้งรุนแรง และความเสี่ยงภายนอกประเทศจากปัญหาหนี้ในยูโรโซนที่อาจจะลุกลามไปสู่ภาคธนาคาร
โดยเบื้องต้น คาดว่า ปัญหาอุทกภัย อาจสร้างมูลค่าสูญเสียสุทธิเป็นจำนวน 75,000-113,000 ล้านบาท หรือคิดเป็น 0.69-1.04% ของจีดีพีไทยในปีนี้ และจะส่งผลให้เศรษฐกิจไทยในไตรมาส 4 ขยายตัวชะลอลงมาที่ 2.0-3.8% จากคาดการณ์เดิมที่ 4.0-5.8% และส่งผลให้อัตราการเติบโตของจีดีพีทั้งปี ชะลอลงมาที่ 2.9-3.6% จากที่คาดว่าจะอยู่ที่ 3.3% 
ขณะเดียวกัน แม้แรงกดดันเงินเฟ้อในประเทศในระยะสั้นยังคงมีแรงหนุนจากราคาสินค้าในหมวดอาหารและสินค้าจำเป็นที่ปรับตัวสูงจากผลของอุทกภัยก่อนที่กำลังการผลิตจะฟื้นคืนสู่ภาวะปกติ  รวมถึงนโยบายของภาครัฐโดยเฉพาะในช่วงต้นปีหน้า แต่เชื่อว่าจะเป็นผลจากปัจจัยที่เกิดขึ้นชั่วคราว เนื่องจากกำลังซื้อที่อาจมีแนวโน้มลดลงตามภาวะเศรษฐกิจ และราคาพลังงานโลกที่ไม่เร่งขึ้นมาก 
ดังนั้น เมื่อพิจารณาจากกรอบเป้าหมายเงินเฟ้อในปี 2555 ที่เปิดโอกาสให้ กนง.สามารถใช้ดุลพินิจได้มากขึ้นจะทำให้ กนง.มีความจำเป็นน้อยลงที่จะต้องปรับขึ้นดอกเบี้ยในระยะที่เหลือของปีนี้ต่อเนื่องถึงปีหน้า 
สำหรับอัตราดอกเบี้ยในระบบธนาคารพาณิชย์ คาดว่าดอกเบี้ยเงินฝากและเงินกู้ทั่วไปจะยังงตัวตามดอกเบี้ยนโยบาย ขณะที่ ในระยะสั้นในฝั่งอัตราดอกเบี้ยเงินกู้นั้น ธนาคารพาณิชย์จะมีการให้ความช่วยเหลือลูกค้าที่ประสบภัยหรือได้รับผลกระทบจากภาวะอุทกภัย ด้วยการพิจารณาเงื่อนไขที่ผ่อนปรนมากขึ้น สำหรับอัตราดอกเบี้ยเงินฝาก น่าจะยังคงมีการนำเสนอผลิตภัณฑ์เงินออมพิเศษเพื่อรักษาฐานลูกค้าอย่างต่อเนื่อง ท่ามกลางสภาวะการแข่งขันที่ยังคงเข้มข้น